b'\n_START_ARTICLE_\nSaksan kulttuuri\n_START_PARAGRAPH_\nSaksan kulttuuri ja kulttuuripolitiikka on vahvasti alueellista, osavaltiohallitusten johtamaa ja paikallisia ominaispiirteit\xc3\xa4 korostavaa. Liittovaltion hallituksessa on ollut kulttuuri- ja mediaministeri vasta vuodesta 1998 alkaen.\n_START_SECTION_\nTeatteri\n_START_PARAGRAPH_\nSaksassa pieniss\xc3\xa4kin kaupungeissa on oma teatteri; kaiken kaikkiaan maassa lasketaan olevan 300 teatteria. Tunnetuimpia niist\xc3\xa4 ovat Deutsches Theater Berliiniss\xc3\xa4, M\xc3\xbcnchner Kammerspiele M\xc3\xbcncheniss\xc3\xa4 ja maan vanhin paikallisteatteri Nationaltheater Mannheim Mannheimissa. Monien teatterien yhteydess\xc3\xa4 toimii ooppera, joskus my\xc3\xb6s baletti. Berliiniss\xc3\xa4 sijaitseva Volksb\xc3\xbchne on puolestaan profiloitunut yhten\xc3\xa4 nykyteatterin ja kokeilevan draaman keskuksista Euroopassa._NEWLINE_Saksan teatterihistorian suurimpiin hahmoihin kuuluu Bertolt Brecht, yksi 1900-luvun merkitt\xc3\xa4vimpi\xc3\xa4 teatteriteoreetikoista, n\xc3\xa4ytelm\xc3\xa4kirjailijoista ja ohjaajista. H\xc3\xa4nen teoreettinen p\xc3\xa4\xc3\xa4teoksensa on Aikamme teatterista: ep\xc3\xa4aristotelisest\xc3\xa4 dramatiikasta, jossa h\xc3\xa4n esittelee oma teatterik\xc3\xa4sityksens\xc3\xa4, eeppisen teatterin peruspilarit. Toinen merkitt\xc3\xa4v\xc3\xa4 teatterin ja n\xc3\xa4ytelm\xc3\xa4kirjallisuuden uudistaja oli Heiner M\xc3\xbcller (1929\xe2\x80\x931995), jonka p\xc3\xa4\xc3\xa4teos Germania \xe2\x80\x93 Kuolema Berliiniss\xc3\xa4 purkaa jakautuneen Saksan aikaa 1900-luvulla yhdist\xc3\xa4en sit\xc3\xa4 maan varhaishistoriaan._NEWLINE_Nykyisist\xc3\xa4 teatterintekij\xc3\xb6ist\xc3\xa4 nimekk\xc3\xa4impi\xc3\xa4 on Volksb\xc3\xbchnen johtaja ja p\xc3\xa4\xc3\xa4ohjaaja Frank Castorf. Saksassa vaikuttaa my\xc3\xb6s useita nykyhetken kansainv\xc3\xa4lisesti tunnetuimmista nykydramaatikoista, heist\xc3\xa4 ehk\xc3\xa4 tunnetuimpana Ren\xc3\xa9 Pollesch, jonka n\xc3\xa4ytelmi\xc3\xa4 on esitetty Suomessakin.\n_START_SECTION_\nMusiikki\n_START_PARAGRAPH_\nSaksan maine musiikkimaana perustuu ennen kaikkea taidemusiikin s\xc3\xa4velt\xc3\xa4jiin. Maassa toimii 130 sinfoniaorkesteria; niist\xc3\xa4 kuuluisin on Berliinin filharmonikot, jota johtaa t\xc3\xa4ll\xc3\xa4 hetkell\xc3\xa4 brittil\xc3\xa4inen Sir Simon Rattle._NEWLINE_Barokin j\xc3\xa4ttil\xc3\xa4inen oli saksalainen Bach. Omana aikanaan Bachia suositumpia olivat kuitenkin maanmiehet H\xc3\xa4ndel ja Telemann. Klassismin ja romantiikan vaihteen nero oli Beethoven, joka luetaan Bachin ja it\xc3\xa4valtalaisen Mozartin ohella usein kolmen suurimman s\xc3\xa4velt\xc3\xa4j\xc3\xa4n joukkoon. Yst\xc3\xa4vykset Schumann ja Mendelssohn olivat t\xc3\xa4ysromantiikan suurimpia nimi\xc3\xa4. My\xc3\xb6hemm\xc3\xa4n romantiikan konservatiivisempaa siipe\xc3\xa4 edusti Brahms, josta Schumann oli povannut uutta Beethovenia. Romantiikan suurin saksalainen oopperas\xc3\xa4velt\xc3\xa4j\xc3\xa4 oli uudistushenkinen Wagner, jonka jalanj\xc3\xa4ljiss\xc3\xa4 kulki my\xc3\xb6h\xc3\xa4isromantiikan suurmies, oopperoistaan ja s\xc3\xa4velrunoistaan tunnettu Richard Strauss. Nykymusiikin vahvoista saksalaisnimist\xc3\xa4 suurimpana on pidetty Karlheinz Stockhausenia._NEWLINE_Jo 1960-luvulta asti on puhuttu \xe2\x80\x9dkrautrockista\xe2\x80\x9d viitaten saksalaiseen rockiin. Saksalainen Can oli 1970-luvun taiderockin k\xc3\xa4rkinimi\xc3\xa4. Selv\xc3\xa4sti merkitt\xc3\xa4v\xc3\xa4mpi panos populaarimusiikin kehitykseen oli kuitenkin 1970-luvun alussa pinnalle tulleilla esitt\xc3\xa4jill\xc3\xa4, Kraftwerk, Tangerine Dream ja Klaus Schulze, jotka ovat kaikki olleet keskeisi\xc3\xa4 pioneerej\xc3\xa4 elektronisen musiikin alalla. Saksassa on ollut my\xc3\xb6s vahva teknokulttuuri, joka n\xc3\xa4kyi esimerkiksi Love Parade -tapahtumien kautta. 1970-luvulla perustettu rock-yhtye, Scorpions, on maailmalla eniten suosiota saanut saksalainen ryhm\xc3\xa4. My\xc3\xb6hempi\xc3\xa4 tunnettuja saksalaisyhtyeit\xc3\xa4 ovat esimerkiksi 1990-luvulla tunnetuksi tullut metalliyhtye Rammstein sek\xc3\xa4 2000-luvulla rock-yhtye Tokio Hotel._NEWLINE_Suosittua maassa on my\xc3\xb6s saksankielinen schlager-musiikki, joka vastaa Suomen iskelm\xc3\xa4musiikkia.\n_START_SECTION_\nElokuva\n_START_PARAGRAPH_\nSaksalainen elokuva sai kansainv\xc3\xa4list\xc3\xa4 suosiota jo mykk\xc3\xa4elokuvan aikana: muun muassa Fritz Lang sek\xc3\xa4 it\xc3\xa4valtalaissyntyinen, mutta Saksassa useita uransa merkitt\xc3\xa4vimmist\xc3\xa4 teoksista ohjannut F. W. Murnau kuuluvat lajin suurten mestareiden joukkoon. Langin merkitt\xc3\xa4vimpiin Saksassa tekemiin elokuviin kuuluvat innovatiivinen, taloudellisesti flopannut mutta sittemmin klassikon asemaan noussut tieteiseepos Metropolis sek\xc3\xa4 lastenmurhaajasta kertova j\xc3\xa4nnityselokuva M \xe2\x80\x93 kaupunki etsii murhaajaa. Murnaun elokuvista kenties parhaiten muistetaan vampyyrielokuva Nosferatu. Sek\xc3\xa4 Lang ett\xc3\xa4 Murnau siirtyiv\xc3\xa4t sittemmin ohjaamaan Yhdysvaltoihin._NEWLINE_1920\xe2\x80\x931930-luvulla saksalaisessa elokuvassa vaikutti vahvasti ekspressionistinen suuntaus. Lajin elokuvista kenties suurimmaksi klassikoksi Murnaun Nosferatun lis\xc3\xa4ksi on noussut Robert Wienen Tri Caligarin kabinetti. 1920-luvulla my\xc3\xb6s realistisesti yhteiskunnallisia teemoja k\xc3\xa4sittelem\xc3\xa4\xc3\xa4n pyrkinyt Neue Sachlichkeit -suuntaus nousi merkitt\xc3\xa4v\xc3\xa4ksi erityisesti Georg Wilhelm Pabstin my\xc3\xb6t\xc3\xa4. Ensimm\xc3\xa4inen saksalainen \xc3\xa4\xc3\xa4nielokuva, it\xc3\xa4valtalaisen Josef von Sternbergin ohjaama Sininen enkeli (1930), puolestaan esitteli tulevina vuosikymmenin\xc3\xa4 legendaksi nousseen saksalaisen elokuvat\xc3\xa4hden, Marlene Dietrichin._NEWLINE_Kansallissosialismin aikana useat saksalaiset elokuvantekij\xc3\xa4t l\xc3\xa4htiv\xc3\xa4t maanpakoon. Aikakauden propagandan s\xc3\xa4vytt\xc3\xa4mist\xc3\xa4 elokuvista Leni Riefenstahlin teokset, kuten Tahdon riemuvoitto ja Olympia, ovat j\xc3\xa4\xc3\xa4neet ennen kaikkea visuaalisten ansioidensa vuoksi elokuvahistoriaan. 1950-luvulla saksalaisen elokuvan kansainv\xc3\xa4linen suosio hiipui. Aikakaudella tuotettiin erityisesti melodraamoja, komedioita ja musikaaleja. Ajan merkitt\xc3\xa4vimpiin saksalaisiin elokuviin kuuluu Oscar-ehdokkaana ollut Bernhard Wickin Silta (1959)._NEWLINE_Rainer Werner Fassbinderin sukupolvea (1960-luvulta 1970-luvulle) kutsutaan nimell\xc3\xa4 Uusi saksalainen elokuva. Fassbinderi\xc3\xa4 pidet\xc3\xa4\xc3\xa4n yhten\xc3\xa4 elokuvahistorian merkitt\xc3\xa4vimmist\xc3\xa4 ohjaajista. H\xc3\xa4nen laajan tuotantonsa tunnetuimpiin t\xc3\xb6ihin kuuluvat muun muassa Alfred D\xc3\xb6blinin romaaniin perustuva televisiosarja Berlin Alexanderplatz sek\xc3\xa4 elokuvat Veronika Vossin kaipuu, Maria Braunin avioliitto, Pelko j\xc3\xa4yt\xc3\xa4\xc3\xa4 sielua ja Kauppias kaiken aikaa._NEWLINE_Sek\xc3\xa4 dokumentteja ett\xc3\xa4 fiktiota ohjannut Werner Herzog on el\xc3\xa4vist\xc3\xa4 saksalaisista ohjaajista merkitt\xc3\xa4vimpi\xc3\xa4. Kenties tunnetuimpia h\xc3\xa4nen t\xc3\xb6ist\xc3\xa4\xc3\xa4n ovat n\xc3\xa4yttelij\xc3\xa4 Klaus Kinskin kanssa tehdyt elokuvat sek\xc3\xa4 palkittu dokumentti Grizzly Man. Saksalainen elokuva on ollut uudessa nousussa 2000-luvulla: Caroline Link sai vuonna 2002 parhaan vieraskielisen elokuvan Oscarin elokuvallaan Jossain Afrikassa ja vuonna 2006 Florian Henckel von Donnersmarck elokuvalla Muiden el\xc3\xa4m\xc3\xa4._NEWLINE_Elokuvamaailman tunnetuimpiin tapahtumiin kuuluvia Berliinin elokuvajuhlia on j\xc3\xa4rjestetty vuodesta 1951.\n_START_SECTION_\nKuvataiteet\n_START_PARAGRAPH_\nSaksalainen kuvataide on j\xc3\xa4\xc3\xa4nyt maailmalla kirjallisuuden ja musiikin varjoon. Maassa on kuitenkin 500 taidemuseota, ja tunnettuja taiteilijoita sek\xc3\xa4 hyvin varhaiselta ajalta (Albrecht D\xc3\xbcrer, Hans Holbein nuorempi) ett\xc3\xa4 modernimmilta aikakausilta (Paul Klee, Max Liebermann, Caspar David Friedrich, Max Ernst, Joseph Beuys). Kasselissa on j\xc3\xa4rjestetty vuodesta 1955 l\xc3\xa4htien viiden vuoden v\xc3\xa4lein laaja nykytaiteen n\xc3\xa4yttely documenta. Arkkitehdit Walter Gropius, joka perusti Bauhaus -liikkeen ja Ludwig Mies van der Rohe, jonka tunnetuimmat ty\xc3\xb6t on toteutettu Yhdysvalloissa, ovat olleet 20. vuosisadan merkitt\xc3\xa4vimpi\xc3\xa4 saksalaisen arkkitehtuurin tekij\xc3\xb6it\xc3\xa4.\n_START_SECTION_\nMedia\n_START_PARAGRAPH_\nSaksassa ilmestyy p\xc3\xa4ivitt\xc3\xa4in 350 sanomalehte\xc3\xa4, joista kymmenen levi\xc3\xa4\xc3\xa4 koko maahan. Niist\xc3\xa4 ehdottomasti suurin on Bild, jonka levikki on 3,6 miljoonaa maan kaikkien lehtien yhteenlasketusta 24 miljoonasta. Suurimpia aikakaus- ja sanomalehti\xc3\xa4 ovat Bild, Focus, Frankfurter Allgemeine Zeitung, Frankfurter Rundschau, Handelsblatt, Der Spiegel, Stern, S\xc3\xbcddeutsche Zeitung, Der Tagesspiegel, Die Welt ja Die Zeit._NEWLINE_Suurimpia julkisia televisioyhti\xc3\xb6it\xc3\xa4 ovat ARD ja ZDF, yksityisi\xc3\xa4 RTL, Sat1 ja ProSieben.\n_START_SECTION_\nUrheilu\n_START_PARAGRAPH_\nUrheilulla on merkitt\xc3\xa4v\xc3\xa4 asema saksalaisten el\xc3\xa4m\xc3\xa4ss\xc3\xa4. Urheiluseuroissa on 27 miljoonaa j\xc3\xa4sent\xc3\xa4 ja lis\xc3\xa4ksi 12 miljoonaa harrastaa liikuntaa omatoimisesti. Jalkapallo on Saksassa suosittu urheilumuoto. Jalkapallon harrastajia on jalkapalloliitossa 6,3 miljoonaa. Bundesliiga on maailman toiseksi suurin urheilun ammattilaisliiga. Tunnettuja saksalaisia jalkapalloilijoita ovat Rudi W\xc3\xb6ller, Franz Beckenbauer, Gerd M\xc3\xbcller, J\xc3\xbcrgen Klinsmann, Miroslav Klose, Lothar Matth\xc3\xa4us ja Oliver Kahn. Saksa on voittanut jalkapallon arvokisaturnauksissa MM- ja EM-kisoissa useita mestaruuksia ja mitaleita. Saksa on voittanut jalkapallon maailmanmestaruuden 1954, 1974, 1990, 2014 ja jalkapallon Euroopan mestaruuden 1972, 1980 ja 1996. Autourheilussa saksalaiset ovat menestyneet hyvin Formula-luokassa. Muita suosittuja urheilulajeja ovat k\xc3\xa4sipallo, lentopallo, koripallo, j\xc3\xa4\xc3\xa4kiekko ja tennis.'